༈ཁྱབ་བདག་སྟག་ཕུབ་ཆེན་པོའི་སྤྲུལ་པའི་སྐུ་རིན་པོ་ཆེའི་གསུང་འཕྲིན་གྱི་ལན་དུ་ཕུལ་བ།  བསྟན་འགྲོའི་དཔལ་མགོན་དམ་པ་མཆོག་གི་སྤྲུལ་པའི་སྐུ་རིན་ཆེའི་ཞབས་སྟེགས་གསེར་གྱི་པདྨོ་བཞད་པའི་དྲུང་དུ།  ། གུས་པ་ཆེན་པོས་ཞུ་གསོལ།  ། དེང་གི་ཆར་ཡང་བདེན་གཉིས་ཨེ་ཝཾ་ཟུང་དུ་འཇུག་པའི་འཕྲུལ་ལས་སྐལ་ལྡན་རྣམས་ཀྱི་མིག་གི་བདུད་རྩིར་མཚན་དཔེ་བཞིན་ལག་གི་རྣམ་པར་ཤར་བའི་གཟུགས་ཀྱི་སྐུ་ཚུར་མཐོང་གི་སྣང་ངོར་མི་མཐུན་པའི་ཕྱོགས་ཐམས་ཅད་ལས་རྣམ་པར་རྒྱལ་ཏེ།  ། གཟི་བྱིན་ཉི་མ་བྱེ་བའི་མདངས་ལས་གསལ་ཞིང་གསང་བ་གསུམ་གྱི་རྡོ་རྗེའི་རོལ་པ་ནམ་མཁའི་མཐའ་ཁྱབ་ཏུ་འདུག་པ་ནས་གུས་ཞབས་པ་བརྩེ་བས་མ་བསྐྱུད་པའི་གསུང་བྲིས་མ་བུ།  ། གནང་སྐྱེས་བཀྲ་ཤིས་པའི་ལྷ་རྫས།  ། ཚེ་མཐའ་ཡས་པའི་བྲིས་སྐུ།  ། ཐུབ་སྐུ་ལི་རྙིང་བྱིན་ཅན།  ། ཐེར་དམར་བུབ་བཅས་སྩལ་བ་སྤྱི་བོར་སོན་པས་ཡིད་ཀྱི་གདུང་བ་མ་ལུས་པ་ཅིག་ཅར་བསལ་ཏེ་དད་གུས་དང་སྤྲོ་དགའ་འབའ་ཞིག་བདག་གིར་བྱེད་པར་གྱུར་ལགས།  འདིར་གནས་བླ་གཟུགས་ནི།  རྒ་བ་དང་ན་བའི་ཆར་རྒྱུན་གྱིས་ཆེས་ཆེར་གདུང་བའི་ལུས་ཀྱི་ཁང་ཧྲུལ་འགྱེལ་བར་མངོན་དུ་ཕྱོགས་ནའང་།  གསལ་རིག་གི་ཁྱེའུ་བསམ་མེད་ཀྱིས་གཏན་གྱི་བསྟི་གནས་སུ་རློམ་པས་བློ་བདེའི་མལ་དུ་རྨོངས་པའི་གཉིད་དུ་ཡུར་ཞིང་།  ཆོས་བརྒྱད་རྨི་ལམ་གྱི་རོལ་རྩེད་ལ་བདེན་ཞེན་གྱི་ལྟད་མོ་བལྟ་བས་ཡེངས་ཏེ།  སྟོང་པར་ཟད་པའི་ཚེའི་མཚན་དུས་རྫོགས་པར་ཉེ་བའི་དུས་ཀྱི་སྐྱ་རེངས་མ་ཤར་ཙམ་གྱི་གནས་སྐབས་སུ་སླེབ་སྟེ་མཆིས་ལགས།  ཆེད་དུ་གསོལ་བ་འདེབས་པ་ནི།  ། ཐུབ་པའི་དབང་པོས་བསྐལ་པ་བྱེ་བ་བརྒྱར།  ། གང་གི་དོན་དུ་སྲོག་ཀྱང་རྩ་བཞིན་དུ།  ། དོར་ནས་བྱ་དཀའི་སྤྱོད་པ་རླབས་པོ་ཆེས།  ། བླ་མེད་བྱང་ཆུབ་སྒྲུབ་པའི་དགོས་པ་ནི།  ། འགྲོ་བ་འདི་དག་སྲིད་ཞིའི་སྡུག་བསྔལ་གྱིས།  ། མནར་ལ་སྙིང་རྗེ་ཆེན་པོས་མ་བཟོད་པར།  ། སྡུག་བསྔལ་རྒྱུ་དང་བཅས་པ་དང་བྲལ་ནས།  ། གཏན་གྱི་བདེ་ལ་འགོང་བྱེད་ཁོ་ན་ཡིན།  ། འོན་ཀྱང་སྡིག་པ་ཆུ་ཡིས་འཁྲུད་པ་དང་།  ། སྡུག་བསྔལ་ཕྱག་གིས་སེལ་བར་མི་ནུས་ལ།  ། ཉིད་ཀྱི་སྤངས་རྟོགས་གཞན་ལ་སྤོ་མེད་པས།  ། བདེན་བཞིའི་བླང་དོར་སྟོན་ལས་ཐབས་གཞན་བྲལ།  ། དེ་ལྟར་ཐུབ་པས་འབད་པས་སྒྲུབ་པ་ཡི།  ། བསྟན་པ་ས་གསུམ་ཀུན་གྱི་རིན་པོ་ཆེ།  ། དེང་དུས་སྲང་ཁའི་གོར་མ་ལྟར་གྱུར་པའི།  ། ཚུལ་འདི་སྐྱེས་མཆོག་ཁྱེད་ཀྱིས་དགོངས་ལགས་གྲང་།  ། དེ་ཕྱིར་དུས་ངན་བ་མོའི་རེག་པ་ཡིས།  ། བསྟན་འཛིན་བུང་བའི་ཚོགས་རྣམས་ཉམས་བྱས་ཤིང་།  ། བསྟན་པའི་པད་ཚལ་མོག་པོར་བྱས་པ་འདི།  ། ཁྱོད་དྲིན་ཉི་མའི་འོད་ཀྱིས་སྐྱོང་བར་རིགས།  ། དེ་ལྟ་བས་ན་བསྐལ་པ་རྒྱ་མཚོའི་བར།  ། ཞིང་འདི་ཁོ་ནར་བསྟན་འགྲོའི་དཔལ་མགོན་དུ།  ། ངེས་པ་ལྔ་ལྡན་བཞིན་དུ་བརྟན་བཞུགས་ནས།  ། ཟབ་རྒྱས་ཆོས་འཁོར་རྟག་ཏུ་བསྐོར་བར་གསོལ།  ། མགོན་ཁྱོད་བྱིན་རླབས་དྲོད་ཀྱི་བཅུད་ལེན་མཐུས།  ། བདག་ལུས་སྟོན་མཇུག་མེ་ཏོག་འདི་ཉིད་ཀྱང་།  ། རྣམ་ཤེས་བུང་བས་རེ་ཞིག་རྟེན་གྱུར་ཏེ།  ། ཉམས་ལེན་རྩི་བཅུད་མྱོང་བའི་བཀའ་དྲིན་སྩོལ།  ། ཕྱི་མའི་ཚེ་རབས་ཕྲེང་རྡོག་ཇི་སྙེད་པ།  ། དོན་ལྡན་གསེར་གྱི་སྲང་བུར་བསྟར་བ་ཡི།  ། མདོ་འཛིན་ཁྱོད་ལས་མེད་དོ་ཐུགས་རྗེ་ཡི།  ། ནོར་བུའི་མདུད་འཛིན་འཆིང་བ་མི་ལྷོད་ཞུ།  ། དེ་ལྟའི་ཞུ་མཆིད་མཐིང་གི་ཨུཏྤལ་འདི།  ། དཔའ་བོ་ཚོགས་རྗེའི་སྙན་ཤལ་ལ་འཁྱུད་དེ།  ། ཉེར་བཞིའི་ཡུལ་དུ་ཌཱ་ཀིའི་ཚོགས་གྲལ་དུ།  ། དགྱེས་ཞལ་མཇལ་བའི་སྐལ་བཟང་མྱོང་བར་ཤོག། ཅེས་སྙིང་ནས་གསོལ་བ་རྩེ་གཅིག་ཏུ་འདེབས་ལགས།  ། སླད་མར་ཡང་གསུང་འཕྲིན་གྱི་རིམ་པ་ནོར་བུའི་དོ་ཤལ་ལྟ་བུ་ལྷུག་པར་སྩོལ་བའང་ཞུ་ཞུ།  ། ཞུ་འདེགས་མཚོན་པར་གསེར་སྲང་དོ།  ། བྱི་རུའི་འཕྲེང་བ།  ། ལྷ་རྫས་ནང་མཛོད་བཅས་ཟླ་ཚེས་དགེ་བར་ཕུལ། །  ། །